CELEX: 22021D2323
Language: sk
Date: 2021-12-21 00:00:00
Title: Rozhodnutie Rady pre partnerstvo zriadenej Dohodou o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej č. 2/2021 z 21. decembra 2021, pokiaľ ide o predĺženie prechodného obdobia, počas ktorého sa Spojené kráľovstvo môže odchýliť od povinnosti vymazať údaje zo záznamov o cestujúcich po ich odlete zo Spojeného kráľovstva [2021/2323]

29.12.2021   
               
               
                  SK
               
               
                  Úradný vestník Európskej únie
               
               
                  L 467/6
               
            
         ROZHODNUTIE RADY PRE PARTNERSTVO ZRIADENEJ DOHODOU O OBCHODE A SPOLUPRÁCI MEDZI EURÓPSKOU ÚNIOU A EURÓPSKYM SPOLOČENSTVOM PRE ATÓMOVÚ ENERGIU NA JEDNEJ STRANE A SPOJENÝM KRÁĽOVSTVOM VEĽKEJ BRITÁNIE A SEVERNÉHO ÍRSKA NA STRANE DRUHEJ č. 2/2021
         z 21. decembra 2021,
         pokiaľ ide o predĺženie prechodného obdobia, počas ktorého sa Spojené kráľovstvo môže odchýliť od povinnosti vymazať údaje zo záznamov o cestujúcich po ich odlete zo Spojeného kráľovstva [2021/2323]
         RADA PRE PARTNERSTVO,
         so zreteľom na Dohodu o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda o obchode a spolupráci“), a najmä na jej článok 552,
         keďže:
         
                     (1)
                  
                  
                     V článku 552 ods. 4 sa stanovuje, že Spojené kráľovstvo vymaže údaje zo záznamov o cestujúcich (ďalej len „PNR“) po ich odlete zo Spojeného kráľovstva, pokiaľ z posúdenia rizika nevyplýva, že je potrebné takéto údaje z PNR uchovať.
                  
               
                     (2)
                  
                  
                     V článku 552 ods. 11 sa stanovuje, že Spojené kráľovstvo sa môže dočasne odchýliť od odseku 4 uvedeného článku na prechodné obdobie, kým Spojené kráľovstvo čo najskôr nevykoná technické úpravy (ďalej len „prechodné obdobie“). Počas tohto prechodného obdobia príslušný orgán Spojeného kráľovstva zabráni použitiu údajov z PNR, ktoré sa majú vymazať, tým, že na tieto údaje z PNR uplatní dodatočné záruky uvedené v článku 552 ods. 11 písm. a) až d).
                  
               
                     (3)
                  
                  
                     Podľa článku 552 ods. 10 sa uvedená výnimka uplatňuje z dôvodu osobitných okolností, ktoré bránia Spojenému kráľovstvu vykonať technické úpravy potrebné na transformáciu systémov spracúvania PNR, ktoré prevádzkovalo Spojené kráľovstvo, zatiaľ čo sa na Spojené kráľovstvo vzťahovalo právo Únie, na systémy, ktoré by umožňovali vymazanie údajov z PNR v súlade s článkom 552 ods. 4 (ďalej len „osobitné okolnosti“).
                  
               
                     (4)
                  
                  
                     V článku 552 ods. 13 sa stanovuje, že ak osobitné okolnosti pretrvávajú, Rada pre partnerstvo predĺži prechodné obdobie o jeden rok.
                  
               
                     (5)
                  
                  
                     Spojené kráľovstvo predložilo Osobitnému výboru pre spoluprácu v oblasti presadzovania práva a justičnú spoluprácu podľa článku 552 ods. 12 písm. b) posúdenie toho, či osobitné okolnosti pretrvávajú, spolu s opisom úsilia vynaloženého na transformáciu systémov spracúvania PNR Spojeného kráľovstva na systémy, ktoré by umožnili vymazanie údajov z PNR v súlade s článkom 552 ods. 4, a podľa článku 552 ods. 12 písm. a) správu nezávislého správneho orgánu uvedeného v článku 552 ods. 7 a stanovisko dozorného orgánu Spojeného kráľovstva uvedeného v článku 525 ods. 3 o tom, či sa účinne uplatňovali záruky stanovené v článku 552 ods. 11, doplnené správou dozorného orgánu Spojeného kráľovstva doručenou 30. novembra 2021.
                  
               
                     (6)
                  
                  
                     Osobitný výbor pre spoluprácu v oblasti presadzovania práva a justičnú spoluprácu 19. októbra 2021 zvážil posúdenie a správu podľa článku 552 ods. 13.
                  
               
                     (7)
                  
                  
                     Zmluvné strany dospeli k záveru, že osobitné okolnosti pretrvávajú,
                  
               PRIJALA TOTO ROZHODNUTIE:
         
            Článok 1
            Prechodné obdobie, počas ktorého sa Spojené kráľovstvo môže odchýliť od povinnosti stanovenej v článku 552 ods. 4 dohody o obchode a spolupráci, sa predlžuje do 31. decembra 2022.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli a Londýne 21. decembra 2021
            
               
                  Za Radu pre partnerstvo
               
               
                  spolupredsedovia
               
               Maroš ŠEFČOVIČ
               Elizabeth TRUSS